《小元祐歌寄刘君鼎》
宋代·谢翱

前甲子，小元祐，句章祲黑权臣死。端平天子初改纪，袭芳泰陵种兰芷。

当秋淮甸枯草黄，弯弧北向射天狼。狐南星光天狗堕，入蔡生擒完颜王。

是年南海无波浪，月湿珠胎君以降。只今六十空白头，独骑麒麟补春秋。

天回星周美恶复，人世更传蔡州录。

作者简介：（1249—1295）福建长溪（宁德市福安市晓阳镇人），字皋羽，一字皋父，号宋累，又号晞发子。恭帝德祐中元兵南下，文天祥开府延平，率乡兵数百人投之，任咨议参军。及天祥兵败，脱身潜伏民间，避地浙东。尝过严陵，登钓台，祭奠天祥，有《西台恸哭记》传世。后至浦江，与方凤、吴思齐等结月泉吟社。卒，友人方凤、吴思齐等从其初志葬于钓台南。有《晞发集》，编有《天地间集》、《浦阳先民传》等。